Imtella' Lulju 26, 2021 - Aġġornata 26 Ta' Lulju, 2021 6:11pm Rapport: Ruth Castillo L-Awtorità tal-Ippjanar ħadet azzjoni fuq erba' żviluppi illegali barra l-konfini ta' żvilupp f'Malta u ieħor f'Għawdex – bl-art fejn kien hemm l-illegalitajiet issa qed tintuża għall-iskop oriġinali tagħha. Uffiċjal tal-Awtorità spjega ma' TVM li min ikun wettaq l-iżvilupp illegali jingħata perjodu ta' żmien biex jiġi konformi mal-istruzzjonijiet tal-uffiċjali u jekk dan ma jsirx jinħareġ avviż ta' infurzar u jkunu imposti multi ta' kuljum, li jistgħu jammontaw għal eluf ta' ewro. Mill-2012 'l hawn kien hemm 925 każ ta' żvilupp illegali li għalihom inħarġu multi ta' kuljum sakemm tneħħa l-iżvilupp. Is-sena li għaddiet l-Awtorità tal-Ippjanar identifikat 1,822 żvilupp illegali wara li investigat 3,313-il ilment li d-Direttorat tal-Konformità u l-Infurzar irċieva mingħand diversi sorsi. Thomas Paris, Manager fid-Direttorat tal-Konformità u l-Infurzar spjega li l-ewwel pass dejjem ikun li l-uffiċjali tal-awtorità jagħtu struzzjonijiet lil min huwa responsabbli mill-iżvilupp illegali biex ineħħi hu l-illegalitajiet. Żied li l-Awtorità tipproċedi meta min huwa responsabbli mill-iżvilupp illegali jinjora dawn l-istruzzjoniet. "L-awtorità tipproċedi biex toħroġ taħrika – avviż ta' twissija u ta' twettiq li fiha tiġi inkluża wkoll multa għal kull ġurnata. Issa l-multi huma dippendenti fuq l-iskala tal-illegalità u ż-żona u s-sensittività taż-żona", qal Thomas Paris, Manager tad-Direttorat tal-Konformitá u l-Infurzar. L-Awtorità tal-Ippjanar qalet li s-sena li għaddiet ħarġet 145 avviż ta' infurzar, u li f'45% tal-każi min kien qed iwettaq l-illegalità stess neħħa dak li kien qed jagħmel qabel ma ttieħdet azzjoni minnha. Is-Sur Paris qal li f'ċertu każi l-multi jitilgħu għal eluf kbar ta' ewro skont kemm idum biex titneħħa l-illegalità. "Jeżistu tliet kategoriji ta' multi. Għandek kategorija A, B u Ċ. Kategorija A hija l-aktar waħda baxxa tibda b'€2 kuljum, imbagħad għandek kategorija B li tibda wkoll b' €5 kuljum u kategorija Ċ tibda b' €10 li iżda wkoll tista' tiżdied sa €50 kuljum sa massimu jiġifieri tibqa' tiddekorri sa massimu ta' 50,000 sakemm il-persuna jew persuni ma jneħħux l-iżvilupp illegali li jkun hemm fuq is-sit". TVM hu infurmat li s-sena li għaddiet l-Awtorità tal-Ippjanar ħarġet multi kuljum fi 98 każ ta' żvilupp illegali. Sa April ta' din is-sena imponiet multi fuq 36 każ. Sadanittant fl-aħħar ġimgħat, l-Awtorità tal-Ippjanar ħadet azzjoni fuq erba' siti barra l-konfini tal-iżvilupp f'San Pawl il-Baħar, fir-Rabat u f'sit f'Ħaż-Żabbar li kienu qed jintużaw bħala siti ta' rimi ta' skart illegali għal vetturi, kontejners, u rimi tal-kostruzzjoni. F'Għawdex ukoll art agrikola fil-limiti ta' Għajnsielem li bdiet tintuża bħala parkeġġ għall-vetturi kummerċjali tnaddfet għalkollox. Fl-istess waqt twaqqgħu numru ta' kmamar u strutturi illegali f'għadd ta' lokalitajiet fosthom fil-Mellieħa, Ħal Luqa, Ħal Qormi, Ħal Għaxaq, u fix-Xewkija u x-Xagħra f'Għawdex li nbnew mingħajr permess fuq art agrikola. Dawn is-siti tneħħew minn min bniehom b'mod illegali u llum l-art qed terġa' tintuża għall-agrikoltura. L-Awtorità tal-Ippjanar qalet li l-uffiċjali tal-infurzar ġiegħlu persuna twaqqa' ħajt li kienet bniet fil-kampanja fil-periferija ta' Għajnsielem u minfloku tibni ħajt tas-sejjieħ bil-mod tradizzjonali.